b'\n_START_ARTICLE_\nWestlife\n_START_SECTION_\nAlkuvuodet\n_START_PARAGRAPH_\nWestlifen perusti manageri Louis Walsh hein\xc3\xa4kuussa 1998, jolloin siihen kuuluivat Nicky Byrne, Kian Egan, Mark Feehily, Shane Filan ja Bryan McFadden. Ennen yhtyeen perustamista Egan, Feehily ja Filan kuuluivat IOU-nimiseen yhtyeeseen. Dublinissa he tapasivat kuitenkin Byrnen ja McFaddenin ja he perustivat yhtyeen nimelt\xc3\xa4 "Westside". My\xc3\xb6hemmin kuitenkin selvisi ett\xc3\xa4 Westside-niminen yhtye oli jo olemassa, joten viisikko vaihtoi nimens\xc3\xa4 Westlifeksi. Kaikki yhtyeen j\xc3\xa4senet osaavat soittaa jotakin soitinta, mutta he keskittyv\xc3\xa4t ensisijaisesti laulamiseen. Lauluosuudet jaettiin enimm\xc3\xa4kseen Filanin, Feehilyn ja McFaddenin kesken. Eganin ja Byrnen soolo-osuuksia on kuultu silti jonkin verran b\xc3\xa4ndin historian aikana._NEWLINE_Yhtye sai ensimm\xc3\xa4ist\xc3\xa4 kertaa kunnon julkisuutta toimiessaan Backstreet Boysin "l\xc3\xa4mmittelij\xc3\xa4n\xc3\xa4" heid\xc3\xa4n konsertissaan Dublinissa 1998. Saman vuoden maaliskuussa heid\xc3\xa4n ensimm\xc3\xa4inen oma singlens\xc3\xa4 Swear it Again julkaistiin ja se nousi suoraan listaykk\xc3\xb6seksi Irlannissa ja Britanniassa. Toinen single If I Let You Go jatkoi yhtyeen menestyst\xc3\xa4._NEWLINE_Vuonna 2001 Westlife aloitti ensimm\xc3\xa4isen maailmankiertueensa The No Stools Tourin. Seuraavana vuonna Westlife julkaisi ensimm\xc3\xa4isen kokoelmansa, joka aiheutti huhuja yhtyeen hajoamisesta. He kuitenkin julkaisivat nelj\xc3\xa4nnen albuminsa syksyll\xc3\xa4 2003 ja voittivat "Vuoden levytys" -palkinnon kolmatta kertaa viiden vuoden sis\xc3\xa4ll\xc3\xa4._NEWLINE_Bryan McFadden j\xc3\xa4tti Westlifen 9. maaliskuuta 2004 saadakseen viett\xc3\xa4\xc3\xa4 enemm\xc3\xa4n aikaa perheens\xc3\xa4 kanssa. H\xc3\xa4nen v\xc3\xa4lins\xc3\xa4 yhtyeeseen on tosin huhuttu kylmentyneen, sill\xc3\xa4 laulaja julkaisi jo samana vuonna ensimm\xc3\xa4isen sooloalbuminsa._NEWLINE_Vaikka j\xc3\xa4senten eroaminen enteilee usein yhtyeiden hajoamista, ei sama koskenut Westlifea. Kvartetiksi kutistunut yhtye aloitti nelj\xc3\xa4nnen kiertueensa. Uusi albumi Allow Us to Be Frank julkaistiin my\xc3\xb6hemmin samana vuonna. Vuonna 2005 Westlife j\xc3\xa4i nelj\xc3\xa4n kuukauden tauolle, jonka j\xc3\xa4lkeen teki paluun Secret Garden -coverilla You Raise Me Up, joka oli ensimm\xc3\xa4inen Face to Face -albumin single. 6. marraskuuta 2005 sek\xc3\xa4 kappale ett\xc3\xa4 albumi olivat Isossa-Britanniassa listaykk\xc3\xb6si\xc3\xa4._NEWLINE_Kaikki Westlifen j\xc3\xa4senet ovat onnistuneet yhdist\xc3\xa4m\xc3\xa4\xc3\xa4n yksityisel\xc3\xa4m\xc3\xa4ns\xc3\xa4 ja musiikkiuransa; Nicky Byrne meni naimisiin Irlannin p\xc3\xa4\xc3\xa4ministerin Bertie Ahernin Georgina-tytt\xc3\xa4ren kanssa 2003; Shane Filan ja Kian Eganin serkku Gillian Walsh meniv\xc3\xa4t naimisiin joulukuussa 2003 ja saivat yhteisen tytt\xc3\xa4ren 2005. Kian Egan on naimisissa n\xc3\xa4yttelij\xc3\xa4 Jodi Albertin kanssa. Elokuussa 2005 Mark Feehily kertoi olevansa homoseksuaali ja seurustelevansa edesmenneen V-nimisen pop-yhtyeen Kevin McDaidin kanssa._NEWLINE_Westlife on duetoinut useiden kuuluisuuksien kanssa. Heit\xc3\xa4 ovat muun muassa Mariah Carey, Donna Summer, Donny Osmond, Lulu ja Diana Ross. Heid\xc3\xa4n musiikkivideoillaan ovat vierailleet huippumalli Claudia Schiffer ja entinen jalkapalloilija, n\xc3\xa4yttelij\xc3\xa4 Vinnie Jones.'